## L’IVF aprova les primeres moratòries sobre operacions de clients afectats per la riuada

*** En tot just una setmana l’organisme públic ha rebut mig centenar de sol·licituds per a accedir a facilitats que permeten alleujar la càrrega financera de damnificats
* Els beneficiaris d’estes operacions poden sol·licitar la suspensió de les quotes dels seus préstecs durant tres mesos i un ajornament del pagament de les quotes de capital a partir del quart mes
* L’IVF oferirà préstecs bonificats a autònoms i empreses damnificats**

L’Institut Valencià de Finances (IVF) ha aprovat les primeres moratòries per les quals s’establixen mesures de facilitació financera per a clients afectats per la riuada.

En concret, s’ha autoritzat la novació de dotze préstecs els titulars dels quals desenrotllen la seua activitat econòmica a Paiporta, Godelleta, Benetússer, Torrent, Requena, Aldaia, Sedaví, Manises i València. Estes primeres moratòries aprovades tenen com a beneficiaris autònoms, principalment taxistes i persones que regenten establiments d’hostaleria en les localitats afectades.

Es tracta de sectors que es van veure greument afectats durant la pandèmia de COVID-19 i van tindre accés a línies bonificades IVF amb condicions avantatjoses de finançament, operacions que ara es poden acollir a la nova moratòria per a afectats per la DANA.

A penes transcorreguda una setmana des que es va posar en marxa el mecanisme pel qual els seus clients poden presentar les sol·licituds per a accedir a la flexibilització dels seus crèdits per a alleujar la càrrega financera, l’IVF ha rebut ja mig centenar de sol·licituds.

Les mesures adoptades permeten que els clients d’este organisme l’activitat dels quals es desenrotlla en alguna de les localitats afectades puguen suspendre les quotes de capital i els interessos dels préstecs contrets amb l’IVF per un termini de tres mesos, i, transcorregut este període, comptar amb un ajornament en el pagament de les quotes de capital per un període addicional de nou mesos.

Per a accedir a estes mesures d’alleujament financer, els beneficiaris d’estos préstecs han d’omplir el formulari de sol·licitud que trobaran en la web [prestamos.ivf.es](https://prestamos.ivf.es/va/prestecs/facilitats-financeres-clients-ivf) i remetre’l per correu electrònic, juntament amb una fotocòpia del DNI de l’autònom o el representant legal de l’empresa, a afectadosdana@ivf.es, o bé entregar-ho de manera presencial en la seu de l’IVF (carrer Llibrers, 2 i 4 – València).

L’IVF ha estimat que té més de 700 clients en algun dels 75 municipis afectats per la DANA, i ha remés un correu electrònic a tots estos per a informar-los de les noves mesures de facilitació financera a les quals es poden acollir.

**Préstecs bonificats a empreses i autònoms**

El Consell, a més de les ajudes directes que oferix als afectats per la riuada, està ultimant a través de l’Institut Valencià de Finances nous mecanismes de finançament que permetran a autònoms i empreses damnificats accedir a préstecs bonificats per a poder reprendre com més prompte millor la seua activitat.

L’IVF oferirà de manera directa préstecs sense cost per a empreses, a tipus zero amb carència, per imports que podran oscil·lar entre els 250.000 i els 3 milions d’euros.

Estos préstecs, que pròximament podran ser sol·licitats a través de la web d’este organisme, preveuen una bonificació sobre el tipus d’interés, perquè l’accés a esta liquiditat no supose un cost addicional per als afectats, i àmplies carències en el pagament del deute que atorgue a les empreses un impuls financer addicional en la reactivació dels seus negocis.

Fecha: 17/11/2024